ET Euroopa Liidu Teataja C 231/2

Teade ühenduses kehtivate dumpingu- ja subsiidiumivastaste meetmete kohaldamise kohta pärast Eesti Vabariigi, Küprose Vabariigi, Leedu Vabariigi, Läti Vabariigi, Malta Vabariigi, Poola Vabariigi, Slovaki Vabariigi, Sloveenia Vabariigi, Tšehhi Vabariigi ja Ungari Vabariigi vastuvõtmisega seotud laienemist ning nende meetmete võimaliku läbivaatamise kohta (1)

(2004/C 231/02)

1. mail toimuva laienemise järel hakatakse praegu kehtivaid dumpingu- ja subsiidiumivastaseid meetmeid automaatselt kohaldama impordi suhtes kahekümneviie liikmelisse laienenud ühendusse. (2) Seega kohaldatakse neid meetmeid ka impordi suhtes kümnesse uude liikmesriiki. Laienemise ajal on menetluses paljud enne 2004. aasta esimest maid algatatud uurimised. Kui sellised uurimised peaksid tingima meetmete võtmise, kohaldatakse neid meetmeid ühetaoliselt 25 liikmesriigist koosnevasse ühendusse suunatud impordi suhtes.

Komisjon on välja töötanud kaheosalise lähenemise meetmete läbivaatamiseks selles olukorras.

Esiteks võib kõnealuste meetmete automaatne kohaldamine kahekümne viie liikmesriigiga ühenduses põhjustada mõnele ettevõtjale asjatuid majandusraskusi, eelkõige uutes liikmesriikides. Seetõttu kaalus komisjon mõnda aega kehtiva ajutise korra vajalikkust, et leevendada selliseid raskusi.

Kõiki kolmandaid riike, kelle suhtes kehtivad olulised kaubanduse kaitsemeetmed, teavitati komisjoni kavatsusest selgitada välja, kas praeguste kaubanduse kaitsemeetmete kohaldamine laienenud ühenduses alates 1. maist 2004 võib mõnel üksikjuhul tekitada majandusraskusi. Asjaomaste riikide valitsustel ja eksportijail paluti majandusraskused kindlaks teha ning juhtida neile komisjoni tähelepanu. Seejärel peeti koosolekud mitme kolmanda riigi valitsuste ja eksportijate osavõtul ning umbes 50 neist esitasid komisjonile teavet. Komisjon tegi kindlaks problemaatilised juhud ning selle tulemusel alustati hiljuti mitmeid vaheläbivaatusi ajutiste lahenduste leidmiseks.

Teiseks teatab komisjon, et on valmis dumpingu- ja subsiidiumivastaseid meetmeid läbi vaatama vastavalt määruse (EÜ) nr 384/96 (3) artikli 11 lõikele 3 ja määruse (EÜ) nr 2026/97 (4) artiklile 19, juhul kui mõni asjaosaline seda taotleb ning esitab tõendid, et meetmed peaksid uusi liikmesriike hõlmavale teabele põhinedes praegustest oluliselt erinema. Sellega seoses tuleks märkida, et laienemine iseenesest, ilma selliste tõenditeta, ei ole piisav põhjus läbivaatamise algatamiseks. Huvitatud isikuil palutakse külastada kaubanduse peadirektoraadi kaubanduskaitse ja laienemise teemalist veebisaiti aadressil http://europa.eu.int/comm/trade/issues/respectrules/tdi_enlarg/index_en.htm, kust on võimalik leida põhjalikumat teavet ning üksikasju abiteenistuse kohta.

(1) Käesolev teade on sama kui teade 2004/C 91/02 (ELT C 91, 15.4.2004, lk 2), mis on nüüd avaldatud Euroopa Liidu 20 ametlikus keeles.

(2) Eesti Vabariik, Küprose Vabariik, Leedu Vabariik, Läti Vabariik, Malta Vabariik, Poola Vabariik, Slovaki Vabariik, Sloveenia Vabariik, Tšehhi Vabariik ja Ungari Vabariik.

(3) EÜT L 56, 6.3.1996, lk 1. Määrust on viimati muudetud määrusega (EÜ) nr 461/2004 (ELT L 77, 13.3.2004, lk 12).

(4) EÜT L 288, 21.10.1997, lk 1. Määrust on viimati muudetud määrusega (EÜ) nr 461/2004 (ELT L 77, 13.3.2004, lk 12).